El nou mapa de la Formació Professional permetrà als paterners formar-se en especialitats demanades per les empreses
21/05/2015

# El nou mapa de la Formació Professional permetrà als paterners formar-se en especialitats demanades per les empreses

[![Imatge de l’IES de la Canyada que incorpora per primera vegada la Formació Professional](/images/noticias/2015/05/fp.jpg)](/images/noticias/2015/05/fp.jpg)

21.05.2015

Paterna duplica les opcions de Formació Professional Bàsica, de Grau Mitjà i Superior. Amb 176 places de primer curs i 68 de segon curs.

El nou mapa de la FP que s’implantarà a Paterna a partir del curs 2015-2016 permetrà a estudiants de cicles formatius preparar-se d’acord amb les demandes plantejades pel teixit empresarial paterner. És la principal novetat d’un projecte que arranca a Paterna per primera vegada en tots els centres de secundària i que ha sigut possible gràcies a un treball conjunt per part de la Comunitat Educativa, Ajuntament de Paterna, Consell Escolar Municipal i el professorat i direcció dels Instituts d’Educació Secundària de Paterna.

En concret es va a comptar amb una vintena de cursos formatius dels quals una desena anteriorment no s’oferien. L’IES Henri Matisse amplia la seua oferta amb sis nous cursos i serà la primera vegada que l’IES Peset Aleixandre oferisca cicles formatius. L’IES la Coma i l’IES la Canyada oferiren per primera vegada formació professional bàsica.

Un dels més destacats, perquè respon a una petició expressa dels empresaris del sector agroalimentari de Paterna és el curs denominat Laboratori d’Anàlisi i Control de Qualitat, que s’impartirà en el Peset Aleixandre. També són novetat els cursos de FP Bàsica d’Agrojardinería i Composicions Florals o el mòdul de FP Bàsica d’Arts Gràfiques que s’impartiran en l’IES la Coma. De la mateixa manera l’IES la Canyada oferirà per primera vegada FP Bàsica de Serveis Comercials. Per la seua banda l’IES Henri Matisse comptarà amb una variada oferta, incorporant els graus mitjans de Vídeo Disc-Jokey So, Laboratori d’Imatge i Sistemes Microinformàtics i Xarxes. Així com els graus Superior de Realització de Projectes d’Audiovisuals i Espectacles, So per a Audiovisuals i Espectacles, i Desenrotllament d’Aplicacions Multiplataforma.

Finalment La Salle Professional, continuarà oferint els cicles formatius de FP Bàsica en Informàtica i Comunicacions o Electricitat i Electrònica, així com graus mitjans de Gestió Administrativa, Instal•lacions de Telecomunicacions, Instal•lacions Elèctriques i Automàtiques o Electromecànica de Vehicles automòbils. Este mateix centre completen la seua oferta amb graus superiors d’Administració i Finances i Sistemes de Telecomunicacions i Informàtics.

El termini per a la presentació de sol•licituds està obert en els propis centres fins al dia 1 de juny. L’alcaldessa de Paterna, Elena Martínez, ha considerat que “és una fita per al municipi que hàgem aconseguit duplicar el nombre de cursos formatius existents, així com ampliar-la a tots els instituts, incloent-hi el valor afegit de realitzar pràctiques en empreses dels distints polígons empresarials de Paterna”.